菁山觀梅歌
作者：李洪
朝代：宋

paragraphs: 菁茅山底梅花村，無人惜花與招魂。
西子猶疑逐范蠡，玉兒寧肯負東昏。
數枝含愁月邊吐，似隔鮫綃向人語。
欲訴江南萬斛愁，一笑嫣然絕媚嫵。
道人買山今幾年，山高春早花爭先。
開門幻出香世界，坐覺孤山落案前。
東皇萬里開疆域，掌中菴摩妙喜國。
喚取維摩方丈人，問我本來何所得。